《沁园春·赠刘在园先生致仕之作》
清代·陆震

自古有言，漏尽钟鸣，尚有行人。纵萧萧华发，都看到鬓，茫茫宦海，未肯抽身。

孰似先生，翩然拂袖，甘向清时作隐沦。逍遥甚，任山阿曳杖，晞发江滨。

一官徒敝吾神。算何似、还家乐最真。正晨鸡夜火，惟闻课子，朝餐夕膳，只办娱亲。

试向东山，回头北阙，犹自天心属老臣。谁容卧，恐徵书亟下，催动蒲轮。

作者简介：江苏兴化人，字仲子，号种园。工书，擅长行、草。家贫，嗜饮，常以笔质酒家，求其墨迹者必先为赎笔，方能得其书。